Document ID: 32009R0776

KOMISSION ASETUS (EY) N:o 776/2009,
annettu 26 päivänä elokuuta 2009,
kiintiön ulkopuolisen isoglukoosin ja sokerin viennin määrällisen rajoituksen vahvistamisesta markkinointivuoden 2008/2009 loppuun annetun asetuksen (EY) N:o 924/2008 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 61 artiklan ensimmäisen kohdan d alakohdan yhdessä sen 4 artiklan kanssa,
sekä katsoo seuraavaa:
(1)
Asetuksen (EY) N:o 1234/2007 61 artiklan ensimmäisen kohdan d alakohdan mukaisesti mainitun asetuksen 56 artiklassa tarkoitetun kiintiön ulkopuolella jonakin markkinointivuonna tuotettu sokeri voidaan viedä ainoastaan vahvistettavan määrällisen rajoituksen puitteissa.
(2)
Kiintiön ulkopuolella tapahtuvaa vientiä ja erityisesti todistusten myöntämistä tällaiselle viennille koskevat yksityiskohtaiset täytäntöönpanosäännöt säädetään neuvoston asetuksen (EY) N:o 318/2006 täytäntöönpanoa koskevista yksityiskohtaisista säännöistä kolmansien maiden kanssa käytävän sokerialan kaupan osalta 30 päivänä kesäkuuta 2006 annetussa komission asetuksessa (EY) N:o 951/2006 (2). Vientimahdollisuuksia silmällä pitäen määrällinen rajoitus olisi kuitenkin vahvistettava markkinointivuotta kohti.
(3)
Komission asetuksessa (EY) N:o 924/2008 (3) vahvistetaan kiintiön ulkopuolisen sokerin viennissä sovellettavaksi määrälliseksi rajoitukseksi 650 000 tonnia markkinointivuonna 2008/2009. Kiintiön ulkopuolisen sokerin vientitodistushakemusten määrä on saavuttanut mainitulla asetuksella käyttöön saatetun määrän.
(4)
Määrällisen rajoituksen saavuttaminen kolme kuukautta ennen markkinointivuoden 2008/2009 päättymistä osoittaa, että yhteisön sokerintuottajat ovat erittäin kiinnostuneita viemään kiintiön ulkopuolista sokeria. Jotta varmistetaan, että yhteisön sokerintuottajat voivat jatkaa toimituksia vakiintuneille perinteisille markkinoilleen ja käyttää hyväkseen uusia markkinamahdollisuuksia, on aiheellista korottaa kiintiön ulkopuolisen sokerin viennissä markkinointivuonna 2008/2009 sovellettavaa määrällistä rajoitusta. Kun otetaan huomioon tähän mennessä jätetyt hakemukset sekä tarve pidentää vientitodistusten voimassaoloaikaa kolmeen kuukauteen, voidaan arvioida, että 300 000 tonnin korotuksen pitäisi olla riittävä varmistamaan, että kiintiön ulkopuolisen sokerin vienti voi jatkua yhteisöstä.
(5)
Asetuksen (EY) N:o 951/2006 8 a artiklan mukaan kiintiön ulkopuoliselle sokerille myönnettävät vientitodistukset ovat voimassa tosiasiallisesta myöntämispäivästä sen markkinointivuoden 30 päivään syyskuuta, jolle vientitodistus on myönnetty. Tällainen rajoitus voi kuitenkin aiheuttaa viejille suuria vaikeuksia ja keskeyttää tarpeettomalla tavalla sokerikaupan markkinointivuoden lopulla. Sen vuoksi on aiheellista sallia viennin jatkaminen 30 päivän syyskuuta 2009 jälkeen vahvistamalla vientitodistuksen voimassaoloajaksi kolme kuukautta.
(6)
Sen vuoksi asetusta (EY) N:o 924/2008 olisi muutettava.
(7)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 924/2008 seuraavasti:
1)
Korvataan 1 artiklan 1 kohta seuraavasti:
”1. Asetuksen (EY) N:o 1234/2007 61 artiklan ensimmäisen kohdan d alakohdassa tarkoitettu määrällinen rajoitus 1 päivästä lokakuuta 200830 päivään syyskuuta 2009 kestävänä markkinointivuonna 2008/2009 on 950 000 tonnia vietäessä CN-koodiin 1701 99 kuuluvaa kiintiön ulkopuolista valkoista sokeria ilman vientitukea.”
2)
Lisätään 1 a artikla seuraavasti:
”1 a artikla
Kiintiön ulkopuoliselle sokerille markkinointivuonna 2008/2009 myönnettävien vientitodistusten voimassaoloaika
Poiketen siitä, mitä asetuksen (EY) N:o 951/2006 8 a artiklassa säädetään, 1 artiklan 1 kohdassa tarkoitetuille määrille 1 päivän heinäkuuta 2009 jälkeen myönnettävien vientitodistusten voimassaoloaika päättyy asianomaisen vientitodistuksen myöntämiskuukautta seuraavan kolmannen kuukauden lopussa.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä elokuuta 2009.

Labels: 3
17